
נגד

1. דן גרטלר
מבורסת היהלומים 

רח' ז'בוטינסקי 1 רמת גן, ישראל

2. רוני כהן
מבורסת היהלומים 

רח'  ז'בוטינסקי 1 רמת גן, ישראל

מהות התביעה: תביעה כספית
סכום התביעה:  100,000,000 ש"ח
כתב תביעה  
הצדדים:

1. התובעת הינה אלמנתו של המנוח, דוד רפאלוב ז"ל (להלן:המנוח"), אשר נפטר בהיותו בכלא ברוסיה ביום 9.3.2004, בהיותו בן 52 , לאחר שריצה שלוש מתוך שמונה שנות מאסר שהוטלו עליו ע"י ביהמ"ש ברוסיה.
2. לתובעת ולמנוח ארבעה ילדים, שתי בנות בגירות, בת בוגרת וחסויה, ובן קטין.
3. התביעה אשר כאן מוגשת ע"י התובעת במעמדה כאלמנת המנוח ובשם שתי בנותיה הבגירות.  יודגש, שהתביעה אינה מוגשת בשם הקטין והבת החסויה.  בעניינם תוגש תביעה נפרדת בעתיד הקרוב, אשר תוגש גם בעילת המזונות והתלות במנוח.   התביעה אשר כאן מוגשת איפוא ע"י התובעת במעמדה שלהלן:                  
1) אלמנת המנוח ותלויה בו לפרנסתו                            
2) יורשת בעזבונו
3) נציגה של שתי בנותיה הבוגרות, היורשות אף הן בעזבון המנוח.
4. המנוח, דוד רפאלוב ז"ל, נולד בטג'יקיסטן בשנת 1952, שם ניהל עסקים כלליים. בשנת 1991 עלו המנוח והתובעת עם ילדיהם לישראל, השתקעו ברמלה, שם הקים המנוח קונדיטוריה ועסקים אחרים.
5. הנתבע 1 הינו יהלומן אשר עיקר עיסוקו בסחר ביהלומים גולמיים. במסגרת זו קיבל, באמצעות קשריו עם ראשי השלטון במספר מדינות באפריקה, זיכיונות לכריית יהלומים ו/או רכישת יהלומים גלמים במקור.
6. הנתבע 1 הינו נכדו של מר משה שניצר, ראש וראשון ליהלומני ישראל, ונשיא לשעבר של איגוד בורסות היהלומים בעולם. משפחות שניצר וגרטלר נימנות על היהלומנים המכובדים והידועים ביותר בישראל, ולמשפחה יצאו מוניטין ואמינות שאין למעלה מהן בענף היהלומים.  יוחסין זה של הנתבע 1, ראוי לציון כאן מאחר והנתבע 1 עשה ועושה בו שימוש רב עד מאד, וככזה זוכה לאמינות רבה בקרב הבאים עמו בקשרי עבודה ועסקים. בענייננו,  גם המנוח  נפל קרבן ל"אמינות" וה"מכובדות" של הנתבע 1, ולא העלה בדעתו שאלה ישמשו בידיו ליצירת מערכת נפשעת להברחת יהלומים ולהיותו מכשיר בידי הנתבע לביצוע ההברחה.
7. במסגרת פעולותיו העסקיות זיהה הנתבע 1 אפשרות עסקית לרכישת יהלומים גולמיים במחיר מוזל יחסית ברוסיה.
8. לצורך רכישת יהלומים גולמיים מרוסיה במחיר נמוך עד מאד, יזם וביצע הנתבע 1 את התוכנית הפלילית שתפורט בהמשך, והשתמש במנוח ככלי וכאמצעי בידו להשגת המטרה, תוך סיכון זדוני ומכוון של חרות המנוח. כתוצאת הדברים נדון המנוח לשמונה שנות מאסר, במהלכן ולאחר סבל בל-יתואר, נפטר בכלא.
9. הנתבע 2 היה בתקופה הרלבנטית לאירועים הנדונים כאן, יד ימינו ושותפו הזוטר של הנתבע 1 בכל הקשור לפעולות הפליליות בקשר עם רכישת היהלומים הגולמיים ברוסיה, וזאת באמצעות סידרה מתוחכמת וזדונית של פעולות מרמה והפרת חוקי רוסיה.
10. בכל הקשור לפעולות הפליליות אשר הביאו למאסר המנוח, פעלו הנתבעים יחדיו וכשותפים, כל פעולות הנתבע 2 בוצעו בהוראת בהנחיית הנתבע 1 ולמענו. על כן  אחריותם משותפת לכל המתואר בכתב התביעה, לגורלו של המנוח ולאסונה של התובעת ובני משפחתה.
הברחת היהלומים:

11. בחבל יקוטיה אשר ברוסיה, מכרות יהלומים הידועים באיכותם. במשך שנים רבות נהגה ממשלת בריה"מ ולאחריה  ממשלת רוסיה, להפיק את היהלומים מחבל יקוטיה ולמוכרם כיהלומים גולמיים באמצעות סינדיקט דה-בירס. 
12. בראשית שנות ה-90 ביקשה ממשלת רוסיה לעודד את יצור וליטוש היהלומים בתוככי רוסיה, ולעודד בכך את הכלכלה והתעסוקה. לאור האמור, אסרה ממשלת רוסיה בחוק על יצוא יהלומים גולמיים והתירה ליהלומנים לרכוש ברוסיה יהלומים גולמיים, וזאת בכפוף להתחייבותם ליצר, לעבד וללטש את היהלומים הנרכשים ברוסיה, כולם או חלקם, הכל בהתאם לתנאי הרשיון.
13. עפ"י חוקי רוסיה, יצוא יהלומים גולמיים בניגוד לתנאי הרשיון המחייב את עיבודם וליטושם ברוסיה, מהווה הברחה ועבירה פלילית על חוקי רוסיה.
14. האפשרות לרכוש ברוסיה יהלומים גולמיים במחיר נמוך ביותר, יצרה אצל הנתבעים את הרצון לרכוש את היהלומים במחיר המוזל, ולהבריחם לחו"ל ללא יצור ברוסיה, ובכך להפיק רווחי עתק.
15. לצורך הברחת יהלומים גולמיים מרוסיה ועקיפת דרישת החוק לעיבודם וליטושם ברוסיה, יזמו ויצרו הנתבעים מערכת מרמה מסועפת אשר הציגה בפני הרשויות המוסמכות ברוסיה אישורים כוזבים בדבר יצור היהלומים ברוסיה, אך בפועל כאמור היהלומים הוברחו בהיותם יהלומי גלם. 
16. לצורך ההברחה יזמו הנתבעים והקימו מספר חברות, וביניהן גם חברת P.P. DOUBLE P. INTEL DIAMONDS (להלן: "החברה") אשר היו בשליטתם ו/או בבעלותם הישירה או העקיפה.
17. באמצעות החברה, ואפשרי גם שבאמצעות חברות אחרות שבבעלות ו/או בשליטת הנתבעים, רכשו הנתבעים את היהלומים הגולמיים ושיגרו אותם אל מחוץ לרוסיה, הכל בניגוד לחוקי רוסיה ותנאי הרשיון אשר ניתן לרכישת היהלומים הגולמיים במחיר מוזל, ובכפוף להתחייבות ליצרם ברוסיה.
18. פעולות החברות בכלל ופעולת החברה האמורה בכל הקשור להברחת היהלומים מרוסיה מומנו ע"י הנתבע 1, אשר גם גרף לכיסו את הרווחים הגדולים שהופקו במסגרת ההברחה.
19. כמכשיר בידיהם לביצוע ההברחה, פנו הנתבעים אל המנוח והציעו לו לשמש כעובד בכיר בחברה וכנציגם ברוסיה לצורך רכישת היהלומים הגולמיים כאמור לעיל, והעברתם אל מחוץ לרוסיה, ובעיקר לישראל.
20. המנוח נתן את אמונו המלא בנתבעים ושימש במשך תקופה ארוכה כנציגם ברוסיה כעובד ו/או כמנהל בחברה, וביצע מטעמם, בעבורם ובשליחותם את הפעולות לרכישת היהלומים הגולמיים, כמפורט לעיל, והעברתם אל מחוץ לרוסיה, הכול בהוראת הנתבעים.
21. כשליחם ונציגם של הנתבעים פעל  המנוח בתמימות ובהסתמכות על מצגי שווא שקריים של הנתבעים, שכל פעולות החברה מבוצעות בהסכמת הרשויות המוסמכות. בהכירו את הנתבע 1 ואת מעמדו המכובד ביותר בענף יהלומים, האמין המנוח לדברי הנתבעים שפעולות החברה מתבצעות באישור הרשויות, ולא העלה על דעתו שהוא משמש בידי הנתבעים כמכשיר לביצוע עבירות פליליות חמורות. 
22. במסגרת פעולותיו בחברה האמורה ביצע המנוח בשליחות הנתבעים פעולות רבות של רכישה והעברת יהלומים גולמיים מרוסיה. (להלן: "ההברחה") 
23. בכל הקשור בפעולת החברה ובהברחת היהלומים המתוארת לעיל, פעל המנוח כעובד של החברה וכשליח תמים של הנתבעים, אשר בכל עת ידעו על אי-חוקיות הפעולה, אך נתנו למנוח להבין, ויצרו כלפיו מצגים שקריים שאין כל פגם ופסול בפעולתם ברוסיה.  הנה איפוא, המנוח והחברה שימשו כמכשיר בידי הנתבעים לביצוע הברחה של יהלומים גולמיים מרוסיה, שכל כולה יוזמה מכוונת וזדונית של הנתבעים להונות את ממשלת רוסיה ולגרוף רווחי עתק.
24. החלק הארי של רווחי ההברחה הגיע לכיסו של הנתבע 1, אשר לצורך הענין הפעיל  את הנתבע 2 כשותף פעיל בביצועה השוטף של המזימה אשר נהנה מחלק מרווחיה.  
מאסר המנוח: 
25. במועד שאינו ידוע לתובעת, נודע לנתבעים  שהשלטונות ברוסיה חוקרים בעניינם ובענייני החברה בחשד להברחת יהלומים גולמיים, וזאת בניגוד לרישיון המיוחד שניתן לרכוש במחיר נמוך יחסית יהלומים גולמיים וללטשם ברוסיה. 
משנודע כאמור לנתבע 1 אודות החקירה, נזהר עד מאוד לשלומו, ולנוכח החשש שיעצר ויועמד לדין, מאז ועד היום לא ביקר עוד ברוסיה, למרות שהוא ממשיך באמצעות צדדים אחרים לרכוש יהלומים ברוסיה.   

26. תוך אדישות וזלזול בגורלו של המנוח, לא הודיעו הנתבעים למנוח אודות החקירה   המתנהלת ברוסיה, ושלחו אותו כמעין ,"בלון  ניסוי"  לרוסיה להמשך הפעילות האמורה.
27. ביום 9.1.2001, כאשר הגיע המנוח לרוסיה, הוא נעצר בחשד לביצוע הברחת היהלומים כאמור לעיל.
28. במהלך חקירתו נשאל המנוח רבות אודות מעורבות הנתבעים, אך הוא סירב להסגירם ולהפלילם. וזאת בהסתמך על הבטחות הנתבעים שהועברו למנוח באמצעות התובעת ואנשי קשר אחרים, שביכולת הנתבע 1 וקשריו המיוחדים עם גורמים מקורבים ברוסיה להסדיר את הנושא תוך זמן קצר, ולהביא לשחרורו המיידי של המנוח ממעצרו ברוסיה. 
29. בתקופה שבין מעצרו של המנוח ובין סיום משפטו, עמד הנתבע 1 בקשר הדוק עם התובעת, ומימן את כל הפעולות המשפטיות הנחוצות, ובמסגרת זאת מסר למנוח ולתובעת הבטחות שתוך זמן קצר העניין יוסדר באמצעות קשריו המיוחדים של הנתבע 1 עם גורמים מוסמכים ברוסיה, וזאת כמובן בתנאי ובהנחת מוצא שהמנוח לא יפליל את הנתבעים. 
30. לנוכח הבטחות הנתבע 1, והתשלומים שביצע לצורך מימון ההגנה המשפטית והטיפול במנוח בעת מעצרו, האמין המנוח בכנות פעולתם של הנתבעים בכלל ושל הנתבע 1 בפרט, שבכל עת הציג עצמו כמי שמטפל בנושא באופן הנכון והראוי וביכולתו להסדירו מיידית.
31. יצוין, שבשיחות שקיימה התובעת עם הנתבע 1, אישר הנתבע את אחריותו לגורלו של המנוח ולפעולותיו, שכולן בוצעו בשליחות הנתבעים. 
32. בפגישה שהתקיימה בין התובעת ובין נציג היחידה המשטרתית החוקרת את הנושא ברוסיה, נאמר לתובעת שאם ישולם סכום מוגדר ככופר, ניתן יהיה לשחרר את המנוח ממעצרו. 
התובעת הביאה את הדבר לידיעת הנתבעים, אך הם המשיכו לפזר הבטחות שווא שהעניין יוסדר במהרה והתשלום לא בוצע.

33. משלא בוצע תשלום הכופר, הוגש כנגד המנוח כתב אישום ומשפטו התנהל עד לסיומו ובמתן פסה"ד המצ"ב מיום 18.3.2002 כנספח א'. (להלן: "פסק הדין"). כמפורט בפסק הדין נדון המנוח ל- 8 שנות מאסר. 

34. כל הפעולות המתוארות בפסה"ד ואשר מיוחסות למנוח אכן בוצעו ע"י המנוח, וזאת ביוזמה, בהוראה ובהכוונה של הנתבעים, וכל זאת בהיות המנוח והחברה אשר בבעלות הנתבעים כלי שרת ומכשיר בידי הנתבעים לביצוע ההברחה, וכל זאת כאשר הנתבעים מנצלים את תמימותו ואי-ידיעתו של המנוח, וכן את הסתמכותו המוחלטת עליהם, שהרי הנתבע 1 הינו מגדולי היהלומנים, איש המציג את עצמו כרב קשרים ברוסיה, אשר בוודאי כל פעולותיו ומעשיו הינם בסמכות וברשות של הגורמים המוסמכים.

מנגד, הנתבעים ידעו שהפעולות אשר מבוצעות באמצעות המנוח ברוסיה, הינן פעולות הברחה פליליות המבוצעות ע"י שליחם ונציגם שאינו מודע להם.  

35. בעת ריצוי עונש המאסר, שיגר המנוח לנתבעים מכתבים, בהם טען לחפותו ותמימותו והאשימם שהוא נושא בפשעם ונענש בגללם, הנתבעים קיבלו את מכתבי המנוח ולא הכחישו את דבריו, אישרו את אחריותם למאסרו, ובמקביל שלמו לתובעת כספים הנדרשים לפרנסת משפחתה. 
36. בלא ברירה,  ובאמונו  הנמשך בנתבעים,  והיותם הגורם היחיד התומך במשפחתו בישראל,  המשיך המנוח לחפות על הנתבעים, זאת לאור התחייבות מפורשת של הנתבעים לדאוג  למשפחת המנוח, ולעשות כל שביכולתם על מנת לסייע בידם, הן בשחרור מוקדם והן בתמיכה כספית.  

37. בכל תקופת המאסר עמד הנתבע 1 בהתחייבותו ונתן בידי התובעת מימון נדיב, שאפשר את פרנסת המשפחה ואת ביקוריה אצל המנוח.
38. בשיחות רבות אשר התקיימו בין התובעת ובין הנתבע 1, לא הכחיש הנתבע 1 את אחריותו לאירועים ולמעשים שהביאו למעצר המנוח, הכיר תודה על שהמנוח מחפה עליו והתחייב לשאת בכל ההוצאות. ואכן עמד בהתחייבותו. 
39. במשך שלוש שנות מאסרו ועד ליום מותו, נשא המנוח בפשעם של הנתבעים וזאת בסבל שדלה הלשון מלתארו.
40. במהלך מאסרו ולנוכח התנאים הקשים ביותר בכלא הרוסי, לקה המנוח בבריאותו ו/או שמחלות קיימות בהן לקה קודם לכן, החמירו עד מאד בהעדר טיפול רפואי ראוי והולם,   ובשברון לב ובגוף שבור  אושפז בכלא ונפטר בהיותו אסיר, ביום 9/3/2004.
41. בסמוך לאחר שנדון כאמור לתקופת מאסר בת 8 שנים, החלה משפחת המנוח בפעולות לקיצור המאסר ולשחרורו, ובמסגרת זו פנתה לנשיא הרפובליקה הרוסית מר ולדימיר פוטין וביקשה את חסדו כי רב בעניין זה. כבוד הנשיא ולדימיר פוטין נטה חסד למנוח והורה על שחרורו בכתב חנינה. 
42. לאסונם הגדול של המנוח ובני משפחתו, ובאופן טראגי במיוחד, אושפז המנוח בביה"ח של הכלא במשך שלושה חודשים , ונפטר בהיותו אסיר בכלא ביום 9.3.2004, הוא היום בו הגיעה לכלא הודעת כבוד הנשיא פוטין על חנינת המנוח והוראה לשחררו. 
43. פטירת המנוח בכלא היתה תוצאה מתבקשת וצפויה של תנאי המאסר ו/או ההחמרה במצבו הרפואי שנגרמה בתקופת המאסר ועקב המאסר.
44. משגרמו הנתבעים להפללת המנוח במסגרת מזימתם לביצוע ההברחה, וכן כאשר שלחו את הנתבע לרוסיה, לאחר שידעו על עצם החקירה, גרמו הנתבעים למאסרו ולמותו של המנוח בכלא, והם נושאים באחריות מלאה ובלעדית לאסונם של המנוח ובני משפחתו.

45. כל עוד היה המנוח בין החיים, יכול היה לגלות לשלטונות רוסיה את האמת, ולהפליל את הנתבעים, כמי שיזמו ותכננו את ההברחה ונהנו מפירותיה ואולי אף להשתחרר כתוצאה מכך  מכלאו. אך משנפטר המנוח כאמור לא היה עוד לנתבעים כל חשש בענין זה, והנתבעים שינו את התייחסותם אל התובעת, באופן שהפסיקו את המימון הנדיב למחיית התובעת ונמנעו מלפגוש את התובעת כבעבר. 
46. הנה אפוא ביצעו הנתבעים מעשה נפשע של עבירה פלילית על חוקי רוסיה וגרמו למאסר המנוח ולפטירתו בכלא. ולאחר מכן, הוסיפו חטא על פשע וניתקו הנתבעים את הקשר ההדוק עם התובעת. 
47. לנוכח האמור, פנתה התובעת בדרישת פיצוי מהנתבע 1, ובמסגרת זו נוהל מו"מ ממושך בין התובעת באמצעות בא כוחה ובין הנתבע 1 באמצעות נציגו. 
48. מסתבר שגם במו"מ זה נהג הנתבע 1  במרמה ושלא בתום לב, בהבטחות שווא וכזב רבות ומגוונות שניתנו באמצעות נציגו, גרם הנתבע 1 במכוון להתמשכות המו"מ במשך חודשים רבים, וכאשר הושג סוף סוף נוסח מוסכם להסכם פשרה, על פיו התחייב הנתבע 1 לשלם לתובעת סך 2,000,000 $ , סירב הנתבע 1 לחתום על ההסכם וניתק כל קשר. 
49. התנהגותו של הנתבע 1 בניהול המו"מ והתנערותו מהסיכום שהושג, מעידה על דרכו הפסולה לראות באנשים כמכשירים זולים, זמניים וחד פעמיים להשגת מטרותיו הפסולות. 
50. משנסוג הנתבע 1 מהסכמתו לפצות את התובעת כפי שסוכם במהלך המו"מ, פנתה התובעת לשלטונות רוסיה וביקשה לפתוח מחדש את החקירה בעניין המנוח ולבדוק מראשיתן את העובדות הנכונות, שיש בהם כדי להצביע שהנתבעים הם הם ולא המנוח האשמים והעבריינים בענייננו, וכי המנוח שימש בידיהם כמכשיר תמים לביצוע מזימת ההברחה. 
51. למיטב ידיעת התובעת המשטרה הכלכלית של רוסיה (F.S.B) זימנה בימים אלה את הנתבעים לחקירה ובודאי תמצה את יכולתה בעניין זה. 
52. בחודש יוני 2006 נענתה המשטרה הכלכלית  ברוסיה  לפניית התובעת, והחליטה על פתיחת החקירה בעניין המנוח באופן שהנתבעים יוזמנו לחקירה ויעידו על חלקם בפעולותיהם בקשר עם ההברחה. 
53. במקביל לפתיחת החקירה הפלילית, ולנוכח החשש שהנתבעים ימנעו מלהתייצב לחקירתם ברוסיה, מגישה התובעת את תביעתה כאן, על מנת למנוע מהנתבעים להנות עד תום מפרי מזימתם, ומן העובדה שהמנוח נפטר בהיותו בכלא. 
האחריות והנזק 
54. הצדק והיושר מתחייבים שפעולות הנתבעים בכל הקשור בהברחה האמורה לעיל ובהפללת המנוח יחקרו עד תום, ובמידה וימצא שאכן פעלו באופן כה נפשע כמתואר לעיל, יענשו הן באופן הפלילי, והן בתשלום פיצוי בסכום עונשי ומשמעותי, שאומנם לא ישיב את המנוח אל משפחתו, אך יבטא את הערך הכספי המתאים למעשיהם הנפשעים, וישקף את סלידת החוק ברוסיה ובתי המשפט ברוסיה ממעשים אלה של הנתבעים.      
55. אין יכולת להעריך במדויק מהו הפיצוי הראוי למאסרו של המנוח, לניתוקו ממשפחתו, לסבלו הרב, לסיבלם העצום ולאסונם עם פטירתו כאסיר, והוא בן  52 שנים.  לאור האמור, התובעת אומדת את הנזק בסך 100,000,000  ₪  (מאה מליון  ₪ ) , שאמנם אינו משקף את ערך חיי האדם, אך יש בו כדי לשקף כל אלה: 

1) את היקף העתק של העסקים שבוצעו ו/או שהיו אמורים היו להתבצע ע"י הנתבעים באמצעות המנוח, ואת רווחי העתק שהופקו ו/או שהיו צפויים לנתבעים במסגרת ההברחה המתוארת לעיל. 
2) את הסבל הרב שנגרם למנוח בעת מאסרו במשך 3 שנים
3) את הניתוק של המנוח מהתובעת ומילדיו בעת מאסרו
4) את החורבן הכלכלי שנגרם לתובעת עם מאסר המנוח ופטירתו לאחר מכן.
5) את סיבלה של התובעת שאין לתארו במילים.
6) את הפיצוי העונשי המגיע בנסיבות העניין 
7) את יכולתו הכלכלית של הנתבע 1  על פי מצגיו הוא.
56. הנתבעים ביחד ולחוד נושאים באחריות מלאה למאסר המנוח, להרשעתו בדין ברוסיה, כמפורט בפס"ד המצורף, לסבל הרב שנגרם בעת מאסרו למנוח ולמשפחתו בתקופת המאסר. התובעת מעריכה ראש נזק זה בסך 50,000,000 ₪. 
57. אין לתובעת יכולת לדעת האם הנתבעים, או מי מהם, שקלו מראש את התוצאה האפשרית שהמנוח לא ישרוד בכלא הרוסי, אך היה עליהם לעשות כן. היה עליהם להעריך לדעת ולצפות זאת, עם תחילת המזימה, ובוודאי לאחר שידעו אודות תחילת החקירה. למרות זאת שיגרו הנתבעים את המנוח לרוסיה כמעיין "בלון ניסוי", ביודעם אל נכון שמעצרו ומשפטו ברוסיה יגרמו למאסר ממושך בכלא הרוסי, וזאת בתנאים קשים ביותר, המקצרים במובהק את תוחלת החיים ועלולים לגרום למוות. 
58. על כן, אין מנוס מן המסקנה שהנתבעים גרמו ביודעין ו/או בעצימת עין ו/או בחוסר תום לב ו/או ברשלנות למותו של המנוח בכלא, ולסבל הנורא של משפחת המנוח. התובעת אומדת ראש נזק זה בסך   50,000,000 ₪. וזאת בנוסף לאמור לפיצוי המבוקש בסעיף הקודם. 
59. במסגרת אחריותם לכל האמור לעיל, נושאים הנתבעים ביחד ולחוד באחריות מלאה לנזק הכלכלי שנגרם לתובעת ולבני משפחתה עם מאסרו ומותו של אבי המשפחה, אשר פרנס אותם בכבוד וברווחה רבה במיוחד עד למאסרו. 
60. עם מאסר המנוח נגדע מקור פרנסת המשפחה ולאחר מותו נפסקו גם התמיכות הנדיבות שנתן הנתבע 1 בידי התובעת, ע"מ להבטיח את שתיקת המנוח ומניעת הפללתו של הנתבע 1.
61. למן פטירת המנוח והפסקת התמיכה של הנתבע 1, מתקיימת התובעת בעוני רב ואין עוד באפשרותה לקיים את רמת החיים הגבוהה ביותר אשר הייתה לה קודם לכן.
62. התובעת אומדת ראש נזק זה בסך של 10,000 $ לחודש ונזקה עד ליום הגשת התביעה נאמד בסך 1,320,000 ₪. 
63. כן זכאית התובעת לקבל מן הנתבעים במעמדה כאלמנתו וכתלויה במנוח לצורך פרנסתה תשלום עתידי בסך 10,000 $ לחודש לתקופה של חמש שנים מיום הגשת התביעה, ובסה"כ 600,000 $ שווה ערך ל- 2,700,000 ₪.
64. הנתבעים ביחד ולחוד אחראים כאמור לכל הנזקים האמורים, וזאת מחמת כל אלה ו/או כל אחד מהם: היות הנזק תוצאת מעשה פשע ומרמה, הפרת חובה חקוקה, רשלנות, חוסר תום לב, פזיזות, היזק מכוון, עצימת עין, אשר בנפרד או במצטבר הביאו לגורלו המר של המנוח ולאסונה של התובעת. 
65. התובעת גודרת את סכום התביעה כדי 100,000,000 ₪ ומבקשת מכבוד בית המשפט לפסוק לה פיצוי בסכום זה, עפ"י כל חלוקה שימצא לנכון ולצודק. 
66. לבית משפט נכבד זה הסמכות לדון בתביעה עפ"י מהותה, במקום בו רקמו הנתבעים את מזימת ההברחה המתוארת לעיל, המקום בו הפיקו את רווחיהם מההברחה המתוארת ומקום מושבם של הנתבעים. 
67. אשר על כן, מתבקש כבוד בית המשפט להזמין את הנתבעים לדין ולחייבם במלוא סכום התביעה בתוספת הפרשי הצמדה וריבית ושכ"ט עו"ד, ותהא בכך נחמה כלכלית בלבד לגורלו של המנוח, לאסונה של התובעת. 
____________________

                 ב"כ התובעת
